Vier kinders brand doodArgieffoto: Justin Sullivan/Sullivan Photography Vier kinders, drie meisies en ŉ seun, het Donderdagaand in ŉ huisbrand in Noordwes gesterf. Lt.kol. Pelonomi Makau, provinsiale polisiewoordvoerder, het gesê die kinders, tussen vyf en sewe jaar oud, het in ŉ plakkershut in die Phofung-gedeelte van Madibogopan, noordoos van Stella, doodgebrand. “Die brand het omstreeks 20:30 uitgebreek. Die kinders was alleen in die plakkershut terwyl die ma van twee van die kinders na bewering by haar bure was,” het Makau gesê. Die kinders is op die toneel dood verklaar. ŉ Vyfde kind, ŉ 11-jarige seun, het die brand oorleef en is in ŉ ernstige toestand na ŉ nabygeleë hospitaal geneem. Die Madibogo-polisie ondersoek ŉ saak van brandstigting.